SKRIFTLIG FORESPØRGSEL E-2356/00

af Reinhold Messner (Verts/ALE) til Kommissionen

(13. juli 2000)

Om: Motorvejsforbindelsen Asti-Cuneo

Under henvisning til den manglende overensstemmelse mellem retsakten og bestemmelserne i direktiv 89/440/EØF(1), hvis overtagelsesfrist allerede var udløbet, da retsakten blev vedtaget, har det italienske statsråd erklæret den såkaldte tillægsretsakt fra 1991 for ugyldig; gennem denne retsakt blev koncessionen for motorvejsstrækningen Torino-Piacenza, som var tildelt selskabet Satap, udvidet til strækningen Asti-Cuneo. Efter denne kendelse har regeringen meddelt, at koncessionen til Satap af strækningen Asti-Cuneo sandsynligvis vil blive trukket tilbage.

Hvad angår Kommissionens svar på den tidligere forespørgsel P-1378/00(2) om spørgsmålet vedrørende en miljørisikovurdering, kan det ændrede motorvejsprojekt ikke anses for at være en tilpasning til den kritik, der blev fremsat mod det oprindelige projekt under proceduren med miljørisikovurdering. Vejføringen i det andet projekt er således ikke ændret væsentligt; kun 2 km er ændret på en strækning på ca. 77 km, som fortsat for en stor dels vedkommende berører flodlejet ved Stura, som er en rivende flod, der ofte giver store oversvømmelser. Ministerrådets godkendelse af projektet i september 1994 er sket uden en rimelig begrundelse de angivelige tekniske undersøgelser fra ministeriet for offentlige arbejder er således aldrig blevet offentliggjort og på grundlag af en forfejlet teknisk udtalelse fra en tjenestemand i miljøministeriets sekretariat, som ikke stemte overens med den negative interimsudtalelse fra ministeriets udvalg for miljørisikovurdering fra juli 1994. Denne sag undersøges af den italienske revisionsret. I overensstemmelse med ønsket fra dette udvalg forelægger undertegnede oplysninger som bilag til denne forespørgsel, og henviser for de nærmere detaljer i den omstridte vejføring til Ente Nazionale Strade ANAS ( Via Monzambano 10, Rom ).

Agter Kommissionen at indlede en overtrædelsesprocedure mod Italien på baggrund af den nyligt afgivne udtalelse fra statsrådet, såfremt den italienske stat ikke tilbagekalder koncessionen til Satap?

Hvilke foranstaltninger agter Kommissionen at træffe med henblik på en fornyet drøftelse af udtalelsen fra Ministerrådet, som har givet tilladelse til opførelsen af motorvejsafsnittet trods den negative miljørisikovurdering?

Hvorledes kan man tillade, at en medlemsstat vedtager opførelsen af bygningsværker og derved ser bort fra et negativt resultat af miljørisikovurderingen? Kan en sådan handling godkendes på baggrund af den gældende fællesskabsret?

(1) EFT L 210 af 21.7.1989, s. 1.

(2) EFT C 374 E af 28.12.2000, s. 218.

Svar afgivet på Kommissionens vegne af Frederik Bolkestein

(14. september 2000)

Kommissionen har anmodet de italienske myndigheder om de fornødne oplysninger, så den kan vurdere, om de offentlige aftaler, det ærede medlem henviser til, dvs. opførelse af det nye motorvejsafsnit Asti-Cuneo og forlængelse af koncessionen til Satap, er i overensstemmelse med gældende fællesskabsret.

Det bør bemærkes, at Kommissionen hvis det fremgår af disse oplysninger, at de procedurer, der er fulgt, er i strid med gældende fællesskabsret kan indlede en overtrædelsesprocedure i henhold til EF-traktatens artikel 226 (tidl. artikel 169) og det uafhængigt af udtalelsen fra det italienske statsråd. Det bør i øvrigt påpeges, at denne procedure har en selvstændig karakter og på ingen måde kan afhænge af procedurer efter national ret.